3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

สรุปขั้นตอนการให้บริการ

บริษัทประกอบธุรกิจโฆษณาแบบครบวงจร
โดยขั้นตอนการบริการเริ่มจากแผนกบริหารงานลูกค้าจะติดต่อลูกค้า
เพื่อขอทราบรายละเอียดเบื้องต้นสำหรับการทำโฆษณา เช่น วัตถุประสงค์ รูปแบบการโฆษณา
กลุ่มเป้าหมาย งบประมาณ เป็นต้น จากนั้นแผนกบริหารงานลูกค้าจะประสานงานกับฝ่ายอื่น ๆ
และบริษัทในกลุ่มหากลูกค้าต้องการใช้บริการที่เกี่ยวข้อง เช่น การจองซื้อสื่อโฆษณา
โฆษณาทางอินเทอร์เน็ต ให้ข้อมูลเบื้องต้นของความต้องการของลูกค้าแก่ฝ่ายวิจัยตลาดซึ่งจะวิจัย
ข้อมูลเกี่ยวกับพฤติกรรมผู้บริโภค แนวโน้มตลาดและคู่แข่ง แผนกกลยุทธ์ซึ่งจะกำหนดแผนการตลาด
แผนกสร้างสรรค์จะนำเสนอความคิดในการจัดทำชิ้นงานโฆษณา บริษัท คาราท มีเดีย เซอร์วิส
(ประเทศไทย) จำกัด ซึ่งเป็นบริษัทผู้เชี่ยวชาญด้านสื่อจะวางแผนการเลือกสื่อ และกำหนดแผน
สื่อโฆษณา บริษัท แอดฟอร์พอร์ทัล (ประเทศไทย) จำกัด ซึ่งให้บริการโฆษณาทางอินเตอร์เน็ต
ต่อจากนั้นจะนำเสนอแผนงานทั้งหมดแก่ลูกค้า เมื่อลูกค้าอนุมัติแผนงานข้างต้น
บริษัทจึงจะจัดทำชิ้นงานโฆษณาซึ่งมีทั้งที่บริษัทจัดทำเอง หรือจ้างบริษัทผู้ผลิตภายนอก เช่น
การถ่ายภาพยนต์โฆษณา เมื่อชิ้นงานโฆษณาแล้วเสร็จ
บริษัทจะเสนอลูกค้าก่อนนำออกเผยแพร่ตามสื่อต่าง ๆ
โดยจะมีการประชาสัมพันธ์ข้อมูลเกี่ยวกับลูกค้าหรือชิ้นงานโฆษณาเพิ่มเติมอีกทางหนึ่ง
นอกจากนี้บริษัทจะติดตามประเมินผลการโฆษณาว่าบรรลุวัตถุประสงค์หรือไม่โดยทำวิจัยตลาดอีกครั้ง
เพื่อเป็นส่วนหนึ่งของแผนการตลาดของลูกค้าต่อไป
บริษัทจะเก็บค่าธรรมเนียมทั้งหมดเป็นร้อยละตามงบประมาณชิ้นงานโฆษณาของลูกค้า
หากบริษัทใช้บริการของบริษัทในกลุ่ม เช่น จองสื่อ โฆษณาอินเตอร์เน็ต หรือตัดต่อวีดีโอ
บริษัทจะจ่ายค่าธรรมเนียมการใช้บริการตามอัตราที่ตกลงกันในแต่ละชิ้นงาน
ซึ่งเป็นอัตราตลาดที่บริษัทคิดกับลูกค้าอื่นทั่วไป การที่บริษัทสามารถให้บริการครบวงจร
ภายใต้ข้อจำกัดของเวลาด้วยชิ้นงานที่มีคุณภาพนี้ ส่งผลให้ลูกค้าหลาย ๆ รายเพิ่มงบโฆษณาผ่านบริษัท
แม้ว่ากำลังซื้อของผู้บริโภคลดลงตามภาวะเศรษฐกิจ
นอกจากนี้บริษัทสามารถให้บริการอื่นโดยผ่านบริษัทในเครืออีก เช่น

  ก) บริการผู้เชี่ยวชาญด้านสื่อ (Media Specialist) :

บริษัทให้บริการด้านสื่อผ่านบริษัทย่อยคือ บริษัท คาราท มีเดีย เซอร์วิส (ประเทศไทย) จำกัด
(“คาราทไทย”) ถ้าลูกค้าต้องการบริการโฆษณาที่ครบวงจร
หรือต้องการให้บริษัทจัดหาบริการด้านสื่อโดยเฉพาะ
บริษัทจะติดต่อใช้บริการด้านสื่อจากคาราทไทยทั้งหมด ในส่วนของคาราทไทย
นอกเหนือจากการรับงานจากบริษัทแล้วสามารถจะหาลูกค้าจากภายนอกได้

ขั้นตอนการดำเนินงานเริ่มจากผู้บริหาร และทีมงานด้านการตลาดของคาราทไทยจะติดต่อ
ลูกค้าหรือไปพบลูกค้าพร้อมกับทีมงานของบริษัท เพื่อรับทราบข้อมูลและวัตถุประสงค์ จากนั้นจะ
นำเสนอแผนการเลือกใช้สื่อซึ่งครอบคลุมรายละเอียดต่าง ๆ เช่น

-   ประเภทของสื่อ ถ้าเป็นโทรทัศน์ จะครอบคลุมรายละเอียดของสถานี ช่วงเวลา รายการ
    ความถี่ ถ้าเป็นสื่อสิ่งพิมพ์ จะครอบคลุมรายละเอียดของประเภทหนังสือ
    รายวัน/รายปักษ์/รายเดือน ชื่อหนังสือ หน้าที่จะลงโฆษณา ขนาด สี/ขาวดำ เป็นต้น

-   ช่วงเวลาที่ควรโฆษณา เช่น ช่วงที่ลูกค้าออกสินค้าใหม่หรือช่วงเวลาปกติ โฆษณาติดต่อกัน 3
    เดือน หรือโฆษณา 3 ครั้งต่อสัปดาห์ เป็นต้น

เพื่อให้สอดคล้องกับแผนโฆษณาของลูกค้า เพื่อให้ลูกค้าพิจารณา
ถ้าหากลูกค้าเห็นชอบบริษัทก็จะติดต่อซื้อสื่อโฆษณานั้น ๆ

การมีบริการผู้เชี่ยวชาญด้านสื่อ ช่วยอำนวยความสะดวกให้แก่ลูกค้า ให้ได้รับบริการที่รวดเร็ว
และเข้าถึงกลุ่มเป้าหมายได้อย่างมีประสิทธิภาพ
เนื่องจากลูกค้าสามารถเลือกใช้บริการของผู้เชี่ยวชาญ
แต่ละด้านได้ นอกจากนี้การที่ผู้เชี่ยวชาญด้านสื่อมีความสัมพันธ์ที่ดี และใกล้ชิดกับสื่อต่าง ๆ ทำให้
ได้รับความสะดวกและเงื่อนไขที่ดี

  ข) บริการโฆษณาทางอินเตอร์เน็ต :

บริษัทให้บริการโฆษณาทางอินเตอร์เน็ตผ่านบริษัทย่อย 2 บริษัท คือ บริษัท แอดฟอร์พอร์ทัล
(ประเทศไทย) จำกัด และ บริษัท ชูโอเน็ท แพลนนิ่ง จำกัด
ซึ่งประกอบธุรกิจประเภทเดียวกันแต่มีกลุ่มลูกค้าที่แตกต่างกัน โดยบริษัท แอดฟอร์พอร์ทัล
(ประเทศไทย) จำกัด จะให้บริการแก่ลูกค้าทั่วไป ในขณะที่บริษัท ชูโอเน็ท แพลนนิ่ง จำกัด
จะให้บริการแก่ลูกค้าญี่ปุ่นในประเทศไทย

ในการให้บริการ ผู้บริหารและทีมงานด้านการตลาดจะติดต่อลูกค้า
เพื่อรับทราบข้อมูลและวัตถุประสงค์ รวมถึงเข้าพบเพื่อนำเสนอแนวคิด
และแผนการโฆษณาทางอินเตอร์เน็ต ซึ่งเป็นทางเลือกหนึ่งในการโฆษณาที่ขยายตัวอย่างรวดเร็ว
และสามารถสื่อสารได้ทั่วโลก ทั้งนี้หากลูกค้าเห็นชอบตามที่เสนอ บริษัทจะจัดทำชิ้นงานอย่างน้อย 2
แบบ ให้ลูกค้าเลือก ถ้าเป็นที่ตกลงก็จะนำเสนอบริการ ซึ่งโดยปกติจะครอบคลุมระยะเวลาประมาณ
1 ปี

บริการของบริษัทย่อยจะครอบคลุมการออกแบบ Web ให้ลูกค้าโดยมีข้อมูลที่ต้องการใน
รูปแบบที่สามารถกระตุ้นความสนใจของกลุ่มเป้าหมาย การลงโฆษณาข้อมูลของลูกค้าใน Web
ที่เหมาะสม และเป็นที่นิยม การทำวิจัยตลาดบนอินเตอร์เน็ต การเก็บข้อมูล
และประเมินผลจากการโฆษณา การส่งเสริมการขายบนอินเตอร์เน็ต เป็นต้น

  ค) ธุรกิจรับผลิตงานด้านวีดีโอ :

บริษัทให้บริการรับผลิตงานด้านวีดีโออย่างครบวงจรผ่านบริษัทย่อย คือ บริษัท วี. เอ็กซ์เซสส์ จำกัด
ในรูปของการถ่ายทำ ตัดต่อ บันทึกเทป และงานด้านคอมพิวเตอร์กราฟฟิคทุกรูปแบบ
ให้กับบริษัทในกลุ่มและลูกค้าอื่น รวมถึงบริการให้เช่าห้องตัดต่อ

3.2 การตลาดและภาวะการแข่งขัน0

นโยบายทางการตลาด

กลยุทธการแข่งขัน :

ในการให้บริการ
กลุ่มบริษัทจะให้ความสำคัญต่อการวางแผนโฆษณาและสร้างสรรค์งานที่มีคุณภาพเพื่อให้สินค้าที่โฆษณานั้น
ๆ
สามารถเข้าถึงกลุ่มเป้าหมายได้อย่างมีประสิทธิภาพตรงตามวัตถุประสงค์ในต้นทุนที่ประหยัดสำหรับลูกค้า
และในราคาที่เทียบเคียงได้กับบริษัทที่มีมาตรฐานการให้บริการในระดับเดียวกัน
บริษัทเน้นการบริการที่ดี เอาใจใส่อย่างใกล้ชิด และช่วยเหลือด้านการวางแผนการตลาด
และแผนโฆษณา สร้างทัศนคติด้านการเป็นพันธมิตรทางธุรกิจแทนการเป็นเพียงบริษัท
ผู้รับจ้างผลิตงานโฆษณา
บริษัทถือว่าความสำเร็จของลูกค้าคือความสำเร็จและความภาคภูมิใจของบริษัท

บริการของกลุ่มบริษัท จะครอบคลุมตั้งแต่การวิจัยตลาด วางแผนโฆษณา สร้างสรรค์งาน
และประเมินผลเพื่อนำข้อมูลที่ได้เป็นส่วนหนึ่งของแผนการตลาดของลูกค้า
ในอดีตราคาค่าบริการจะเป็นมาตรฐานเดียวกันทั้งอุตสาหกรรม
แต่จากการเกิดขึ้นของผู้เชี่ยวชาญเฉพาะด้านในช่วงที่ผ่านมา
ทำให้มีการเปลี่ยนแปลงมาตรฐานการคิดค่าบริการ
โดยกลุ่มบริษัทได้ให้ทางเลือกแก่ลูกค้าในการกำหนดขอบเขตบริการได้
ซึ่งการคิดค่าบริการจะผันแปรตามขอบเขตของงาน

บริษัทเน้นกลยุทธ์การแข่งขันด้านการบริการอย่างครบวงจร ซึ่งครอบคลุมถึงงานตกแต่ง ร้านค้า
โชว์รูม ตั้งแต่การออกแบบ ก่อสร้าง ทำให้ลูกค้าได้ชิ้นงานที่พึงพอใจ และบุกเบิกธุรกิจใหม่ ๆ เช่น
ลงทุนในบริษัท แอดฟอร์พอร์ทัล (ประเทศไทย) จำกัด ที่เสริมให้ธุรกิจโฆษณามีบริการใหม่ๆ เกิดขึ้น
เทคโนโลยีที่ดีกว่า และทางเลือกที่หลากหลายตรงกับวัตถุประสงค์ของลูกค้า

กลุ่มลูกค้าเป้าหมาย :

บริษัทได้ให้ความสำคัญต่อลูกค้าทุกกลุ่ม ทั้งลูกค้าเก่าและลูกค้าใหม่
ลูกค้าภาคเอกชนและภาครัฐบาลลูกค้าที่เป็นบริษัทไทยและบริษัทต่างประเทศ
โดยจัดแบ่งทีมงานเป็นกลุ่ม ๆ เพื่อดูแลลูกค้า และหากลูกค้าเป็นบริษัทข้ามชาติ
บริษัทจะจัดให้มีบุคลากรที่เป็นชาวต่างชาติร่วมในทีมงาน
เนื่องจากจะเข้าใจความต้องการของลูกค้าอย่างแท้จริง

สำหรับกลุ่มลูกค้าเป้าหมาย จากการที่บริษัทโฆษณาโดยทั่วไปมีข้อจำกัด
เนื่องจากลูกค้าประเภทเดียวกันหรือเป็นคู่แข่งกันจะไม่ใช้บริการจากบริษัทโฆษณารายเดียวกัน
ดังนั้นบริษัทจะ คัดเลือกกลุ่มลูกค้าเป้าหมายในกลุ่มลูกค้าที่บริษัทยังไม่มีการให้บริการ
แต่อย่างไรก็ตามอาจมีกรณีที่ลูกค้าของบริษัทที่อยู่ในกลุ่มเดียวกันทั้ง 2 ราย
ยินยอมให้บริษัททำโฆษณาให้เนื่องจากสินค้าทั้ง 2 ชนิดนั้นมีกลุ่มเป้าหมายที่แตกต่างกันอย่างชัดเจน

สำหรับธุรกิจโฆษณาทางอินเตอร์เน็ต กลุ่มลูกค้าเป้าหมายจะเน้นสินค้าที่ส่งออก เนื่องจาก
เป้าหมายของลูกค้าคือผู้ซื้อที่กระจายอยู่ทั่วโลก เช่น อุตสาหกรรมชิ้นส่วนอิเล็กโทรนิคส์ เครื่องใช้
ไฟฟ้า คอมพิวเตอร์ เป็นต้น และสินค้าที่มีกลุ่มเป้าหมายเป็นคนรุ่นใหม่
ที่มีความรู้ความเข้าใจในการใช้สื่ออินเตอร์เน็ต เช่น สถานที่ท่องเที่ยว สถานศึกษา เป็นต้น

ลักษณะของลูกค้า :

บริษัทมีลูกค้าทั้งหมดประมาณ 40 ราย แต่เป็นลูกค้าที่มีการใช้บริการต่อเนื่องสม่ำเสมอประมาณ 20
ราย ลูกค้าของบริษัทจะมีทั้งที่เป็นลูกค้าเดิมตั้งแต่บริษัทเริ่มเปิดให้บริการ และลูกค้าใหม่
โดยรายได้จากลูกค้ารายใหญ่ 3 รายแรกมีสัดส่วนมากกว่าร้อยละ 50 ของรายได้ทั้งหมดของบริษัท

ทั้งนี้ จากการที่บริการของบริษัท เป็นการให้บริการที่มีคุณภาพแก่ลูกค้าจำนวนน้อยราย
และต่อเนื่องเป็นระยะเวลานาน ทำให้บริษัทและลูกค้ามีความใกล้ชิด
ความสำเร็จของลูกค้าเป็นส่วนหนึ่งของความเติบโตของบริษัท เมื่อใดที่ลูกค้ามีแผนขยายธุรกิจ
บริษัทจะร่วมในการวิจัยตลาดเพื่อประเมินโอกาสของธุรกิจ วางแผนการขาย
และสร้างสรรค์งานโฆษณาเพื่อให้เข้าถึงกลุ่มเป้าหมาย สร้างการ
จดจำและเลือกซื้อสินค้าหรือบริการนั้น ๆ เมื่อลูกค้าประสบความสำเร็จและได้รับบริการที่ดี
ลูกค้าก็เลือกใช้บริการของบริษัทต่อไป
โดยเฉลี่ยการให้บริการของบริษัทจะครอบคลุมระยะเวลาประมาณ 1 ปี แต่ที่ผ่านมา
ลูกค้ารายใหญ่ได้ใช้บริการของบริษัทต่อเนื่องมากกว่า 20 ปี

ช่องทางการให้บริการ :

ช่องทางการให้บริการของบริษัทและบริษัทย่อย สามารถจำแนกได้ 3 แนวทาง คือ

1) การแข่งขันในการเสนอผลงานเพื่อให้ลูกค้าคัดเลือก
โดยผู้บริหารและแผนกบริหารงานลูกค้าจะติดตามข้อมูลข่าวสารทางธุรกิจ
ว่าลูกค่ารายใดจะออกผลิตภัณฑ์ใหม่
หรือช่วงเวลาใดเป็นช่วงเวลาที่เหมาะสมที่ลูกค้าจะโฆษณาประชาสัมพันธ์
รวมถึงการได้รับเชิญเข้าร่วมเสนอผลงานเพื่อพิจารณาคัดเลือก
หลังจากติดต่อลูกค้าเพื่อรับทราบแนวคิด และวัตถุประสงค์ บริษัทจะนำเสนอแผนโฆษณา
รูปแบบและงบประมาณ ซึ่งหากเป็นไปตามวัตถุประสงค์และเป็นที่พอใจ
บริษัทก็จะได้รับการพิจารณาคัดเลือกให้เป็นผู้ผลิต และวางแผนโฆษณา

2) จากผลงานที่ปรากฏและการแนะนำของลูกค้าที่เคยใช้บริการของบริษัท
เนื่องจากบริษัทอยู่ในธุรกิจมามากกว่า 30 ปี จึงมีผลงานที่เป็นที่รู้จักและได้รับการยอมรับจากลูกค้า
เมื่อลูกค้ารายใดจะโฆษณาก็จะพิจารณาคัดเลือกจากผลงานของบริษัทโฆษณาที่พอใจ
หรือจากการแนะนำจากบริษัทในกลุ่มของลูกค้า
การตรวจข้อมูลจากสมาคมโฆษณาธุรกิจแห่งประเทศไทย
และการแนะนำจากลูกค้าที่เคยใช้บริการของบริษัท
จากนั้นลูกค้าจะติดต่อให้บริษัทนำเสนอแผนงานโฆษณาเพื่อพิจารณาคัดเลือก

3) จากการแนะนำของผู้บริหารและบริษัทในกลุ่ม
ซึ่งมีสัมพันธ์อันดีกับนักธุรกิจทั้งในประเทศและต่างประเทศ

จาก 3 แนวทางดังได้กล่าวมาแล้ว
บริษัทมีนโยบายหลักในการรักษาฐานลูกค้าเก่าและนำเสนอบริการต่อลูกค้ารายใหม่
บริษัทเล็งเห็นโอกาสในการนำเสนอบริการแก่ลูกค้ารายใหม่ เนื่องจากธุรกิจโฆษณา
เอเยนซี่ที่ทำงานโฆษณาให้ผลิตภัณฑ์ใด จะไม่รับทำชิ้นงานให้กับรายอื่นที่มีผลิตภัณฑ์เดียวกัน

  สัดส่วนการให้บริการในประเทศต่อต่างประเทศ

การให้บริการของบริษัทจะเป็นการให้บริการแก่ลูกค้าในประเทศเป็นหลัก
โดยมีสัดส่วนการให้บริการแก่ลูกค้าในประเทศต่อลูกค้าต่างประเทศ ในปี 2544 ประมาณ 95 : 5
แต่อย่างไรก็ตาม ในกรณีที่ลูกค้ารายใหญ่ของบริษัทมีการขยายตลาดไปต่างประเทศ
และบริษัทพิจารณาแล้วว่าประเทศที่ลูกค้าไปเปิดสาขามีศักยภาพในการเติบโต
บริษัทก็จะติดตามไปให้บริการ โดยไปตั้งสาขาในประเทศนั้นๆ เช่น กรณีการจัดตั้ง บริษัท ชูโอ
เซ็นโก เวียดนาม ดีไซน์ เซอร์วิส จำกัด เพื่อให้บริการโฆษณาครบวงจรในประเทศเวียดนาม
นอกจากนี้ บริษัทอยู่ระหว่างการพิจารณาตั้งบริษัทใหม่ในต่างประเทศเพิ่มเติม

ภาวะอุตสาหกรรมและการแข่งขัน

อุตสาหกรรมโฆษณาเป็นอุตสาหกรรมที่มีความยืดหยุ่นสูง และปรับตัวได้อย่างรวดเร็ว
หลังวิกฤติเศรษฐกิจ อุตสาหกรรมโฆษณาได้ฟื้นตัวแล้วตั้งแต่ปี 2542
โดยวิกฤติเศรษฐกิจรอบนี้ได้เพิ่มแรงกดดันต่อความสามารถในการแข่งขันของอุตสาหกรรมมากยิ่งขึ้น
โดยเฉพาะเรื่องการตัดราคาค่าธรรมเนียมการให้การบริการในภาวะที่อุตสาหกรรมชะลอตัว
ทำให้บริษัทโฆษณาต้องปรับตัวโดยหันมาเพิ่มความสามารถในการแข่งขัน
โดยเฉพาะคุณภาพของงานโฆษณาเพื่อให้บรรลุเป้าหมายอย่างมี
ประสิทธิภาพและประสิทธิผลมากยิ่งขึ้น

สภาพการแข่งขันภายในอุตสาหกรรม :

การชะลอตัวทางเศรษฐกิจก่อให้เกิดการปรับโครงสร้างของธุรกิจโฆษณา
เนื่องจากความต้องการที่จะใช้สื่อโฆษณาลดลง ทำให้บริษัทโฆษณาต้องแข่งขันมากขึ้น
และเพื่อให้ได้ประโยชน์แก่ลูกค้าสูงสุดด้วยต้นทุนที่ต่ำสุด ทำให้เกิดผู้เชี่ยวชาญด้านสื่อ (Media
Specialist) ซึ่งมีความเชี่ยวชาญเฉพาะด้านในการวางแผนเลือกใช้สื่อ และการซื้อสื่อ
ที่มุ่งเน้นเป้าหมายและประสิทธิภาพสูงสุด
แทนการใช้บริการแบบครบวงจรจากบริษัทโฆษณาเพียงอย่างเดียว
ทำให้เกิดการเปลี่ยนแปลงในการคิดค่าธรรมเนียมที่ครบวงจรจากบริษัทโฆษณาเพียงอย่างเดียว ที่
17% โดยมีการแยกค่าใช้จ่ายในการสร้างสรรค์งาน และ ค่าใช้จ่ายด้านสื่อออกจากกัน
ซึ่งส่งผลต่อรายได้ของบริษัทโฆษณาโดยรวม

อย่างไรก็ตาม
สมาคมโฆษณาธุรกิจแห่งประเทศไทยอยู่ระหว่างหาแนวทางแก้ไขปัญหาการตัดราคาค่าธรรมเนียมการให้บริการ
เพื่อเพิ่มความสามารถในการแข่งขันของอุตสาหกรรมที่มีผู้ผลิตมากราย
บริษัทโฆษณาต้องนำเสนอบริการใหม่ ๆ
ที่ทันสมัยมีประสิทธิผลภายใต้งบประมาณประหยัดและเข้าถึงกลุ่มลูกค้ามากที่สุด

การแข่งขันการให้บริการ :

ธุรกิจโฆษณาเป็นธุรกิจที่ขายบริการและความคิดสร้างสรรค์
การจะประสบความสำเร็จในธุรกิจต้องมีองค์ประกอบดังนี้

1)  มีบุคลากรที่มีประสบการณ์ในเชิงธุรกิจสูง มีความเชี่ยวชาญ หรือความชำนาญเฉพาะด้าน

2)  สามารถบริหารสื่อโฆษณาอย่างมีประสิทธิผล เพื่อเข้าถึงกลุ่มลูกค้าเป้าหมายได้อย่างมี
    ประสิทธิภาพสูงสุดในต้นทุนที่ประหยัด

3)  สามารถนำเสนอบริการใหม่ ๆ เช่น ผู้เชี่ยวชาญด้านสื่อ (Media Specialist)
    เพื่อรักษาลูกค้าเก่าและสร้างฐานลูกค้าใหม่

4)  มีเทคโนโลยีที่ทันสมัย เพื่อทันต่อกระแสการเปลี่ยนแปลงของเศรษฐกิจโลกใหม่ (New
    Economy) เช่น การโฆษณาผ่านทางอินเตอร์เน็ต
    ที่ขยายตัวอย่างรวดเร็วและสื่อสารได้ทั่วโลก

สถานภาพและศักยภาพในการแข่งขันของบริษัท :

หากเปรียบเทียบการบริการของบริษัทกับคู่แข่งที่มีขนาดใกล้เคียงกันในประเทศ
กลุ่มบริษัทจะมีศักยภาพที่ดีกว่าในด้านการบริการที่ครอบคลุม 8 ประเทศในภูมิภาคเอเชีย
และบริษัทย่อยซึ่งเป็น ผู้เชี่ยวชาญด้านสื่อ มีเครือข่ายครอบคลุม 39 ประเทศทั่วโลก
ทำให้สามารถให้บริการลูกค้าที่มีกิจการทั้งในประเทศและต่างประเทศได้อย่างครบวงจร เช่น
ลูกค้าของบริษัทมีสินค้าจำหน่ายทั้งในและต่างประเทศ ต้องการทำโฆษณาในต่างประเทศด้วย
ลูกค้าสามารถติดต่อกลุ่มบริษัทที่อยู่ต่างประเทศหรือติดต่อที่บริษัทได้ ทั้งนี้
ลูกค้าอาจทำชิ้นงานโฆษณาในประเทศไทยและเผยแพร่ในต่างประเทศ หรือทำโฆษณาในต่างประเทศ

แนวโน้มภาวะอุตสาหกรรมและสภาพการแข่งขันในอนาคต :

ก่อนวิกฤติทางเศรษฐกิจในปี 2540 ธุรกิจโฆษณามีอัตราการขยายตัวโดยเฉลี่ยประมาณปีละ +20%
แต่ภายหลังวิกฤติเศรษฐกิจ อัตราการขยายตัวของธุรกิจโฆษณาได้ลดต่ำลงเป็น –1% และ –24%
ในปี 2540 และ 2541 ตามลำดับ เนื่องจากกำลังซื้อของผู้บริโภคลดลง ธุรกิจต่าง ๆ ลดงบโฆษณา
โดยเฉพาะธุรกิจอสังหาริมทรัพย์และสินค้าฟุ่มเฟือย
หลังจากนั้นธุรกิจโฆษณาได้ฟื้นตัวตามการฟื้นตัวทางเศรษฐกิจในปี 2542 โดยมีขนาดของตลาดเพิ่ม
+8.0%,+14.9% และ +16.1% ในปี 2542, 2543 และ 2544 ตามลำดับ โดยเฉพาะอย่างยิ่ง
ค่าใช้จ่ายโฆษณาได้เพิ่มเป็น 51,849 ล้านบาท ในปี 2544 ซึ่งสูงกว่าประมาณ 49,000 ล้านบาท
ในปี 2539 ก่อนวิกฤติ

ทั้งนี้คาดว่าค่าใช้จ่ายโฆษณาในปี 2545 จะขยายตัวประมาณ ร้อยละ 5-10
สูงกว่าอัตราการเจริญเติบโตของเศรษฐกิจที่มีแนวโน้มขยายตัวประมาณ 2-3%
อย่างไรก็ตามจากเหตุการณ์วินาศภัยในประเทศสหรัฐอเมริกา เมื่อวันที่ 11 กันยายน 2544
ทำให้ภาวะเศรษฐกิจทั่วโลกชะลอตัว ซึ่งอาจส่งผลให้บริษัทข้ามชาติปรับลดงบโฆษณา
โดยอาจนำงบโฆษณาไปใช้ในการโปรโมชั่นรูปแบบอื่น เพื่อกระตุ้นยอดขายแทน

3.3 การจัดหาผลิตภัณฑ์หรือบริการ

ธุรกิจของบริษัท คือ การให้บริการโฆษณาครบวงจร ซึ่งเริ่มจากการวิจัยและวางแผนการตลาด
การสร้างสรรค์งานโฆษณา การเลือกสื่อ การลงโฆษณา และการติดตามประเมินผล
ดังนั้นในการดำเนินงาน นอกจากบุคลากรที่มีคุณภาพแล้ว ในการจัดให้ได้มาซึ่งบริการ
สามารถแบ่งได้เป็น 2 ส่วน คือ

1.  สื่อโฆษณา

2.  บริษัทผู้ผลิตงานโฆษณา

สื่อโฆษณา

ความสำเร็จของการโฆษณา
ส่วนหนึ่งเกิดจากการเลือกสื่อที่สามารถเข้าถึงกลุ่มลูกค้าเป้าหมายได้อย่างมีประสิทธิภาพในต้นทุนที่คุ้มค่า
สามารถสร้างการจดจำ แสดงให้เห็นถึงความแตกต่างของ สินค้าและกระตุ้นความต้องการซื้อ
สื่อแต่ละชนิดต่างก็มีข้อดี/ข้อด้อยที่แตกต่างกัน สื่อชนิดหนึ่งอาจเหมาะสมกับวัตถุประสงค์ในการโฆษณา
หรือกับสินค้าบางประเภท แต่อาจไม่เหมาะสมกับสินค้าอีกประเภท

ปัจจุบันสื่อโฆษณาที่เป็นที่นิยมสามารถจำแนกได้ดังนี้

- สื่อโทรทัศน์

- สื่อสิ่งพิมพ์ เช่น หนังสือพิมพ์ นิตยสาร เป็นต้น

- ภาพยนตร์

- ป้ายโฆษณา เช่น ป้ายโฆษณากลางแจ้ง ป้ายโฆษณาในสนามบิน ป้ายโฆษณาข้าง รถประจำทาง
เป็นต้น

- สื่อวิทยุ

- อื่น ๆ เช่น อินเตอร์เน็ต การจัดงานแสดงสินค้า เป็นต้น

ปัจจุบันมีบริษัทผู้เชี่ยวชาญด้านสื่อเกิดขึ้นมากมาย ซึ่งแต่ละบริษัทจะมีความเชี่ยวชาญแตกต่างกัน
บางบริษัทจะเชี่ยวชาญเฉพาะสื่อบางประเภท เช่น สื่อโทรทัศน์ หรือสื่อสิ่งพิมพ์ แต่จะมีประมาณ 10
บริษัท ที่มีความเชี่ยวชาญในสื่อทุกประเภท สำหรับในส่วนของบริษัทนั้น
ในการใช้บริการด้านสื่อบริษัทจะประสานงานกับบริษัท คาราท มีเดีย เซอร์วิส (ประเทศไทย)
จำกัด (บริษัทย่อย) ซึ่งเป็น 1 ในบริษัทผู้เชี่ยวชาญด้านสื่อทุกประเภท บริษัทร่วมลงทุนกับกลุ่มอีจีส
ประเทศอังกฤษ (โดยผ่านบริษัทในเครือของอีจีส คือ กรุ๊ป คาราท เนเดอร์แลนด์ บีวี) ซึ่งกลุ่มอีจีส
เป็นกลุ่มที่เชี่ยวชาญด้านสื่อและมี เครือข่ายใหญ่ที่สุดในโลก

บริษัทผู้ผลิตงานโฆษณา

ในการสร้างสรรค์งานโฆษณา
หลังจากที่สามารถสรุปรูปแบบของงานโฆษณาและสื่อที่เลือกใช้ได้แล้วก็จะเข้าสู่ขั้นตอนของการผลิตชิ้นงานโฆษณา
งานโฆษณาแต่ละประเภทจะใช้บริษัทผู้ผลิตงานโฆษณาที่แตกต่างกัน
ในส่วนของบริษัทหากจะมีการผลิตชิ้นงานโฆษณา บริษัทจะประสานงานกับผู้เชี่ยวชาญเฉพาะด้าน
เนื่องจากหากลงทุนเอง จะใช้งบประมาณด้านอุปกรณ์ค่อนข้างสูง
และต้องใช้บุคลากรที่มีความเชี่ยวชาญซึ่งไม่คุ้มค่า
บริษัทผู้ผลิตภาพยนต์โฆษณาที่บริษัทให้ความไว้วางใจว่าจ้างประจำมีประมาณ 5 แห่ง
สำหรับการลงโฆษณาทางอินเตอร์เน็ต ซึ่งบริษัทจะประสานงานกับบริษัท แอดฟอร์พอทัล
(ประเทศไทย) จำกัด (บริษัทย่อย) ซึ่งเป็นบริษัทผู้เชี่ยวชาญเฉพาะด้านที่มีระบบคอมพิวเตอร์
และบุคลากรที่มีความสามารถ

การผลิตภาพยนตร์โฆษณา : หลังจากสรุปเค้าโครงของภาพยนตร์โฆษณาแล้ว
บริษัทจะต้องเตรียมงานก่อนการถ่ายทำ การตัดต่อ และการบันทึกเสียง
เพื่อให้ภาพยนตร์โฆษณานั้นสมบูรณ์แบบ ปัจจุบันมีผู้เชี่ยวชาญเฉพาะด้านให้เลือกหลายบริษัท
ในการทำชิ้นงานโฆษณาบริษัทจะประสานงาน
กับผู้เชี่ยวชาญหลายบริษัทเพื่อร่วมในการทำงาน โดยการพิจารณาคัดเลือกบริษัทเหล่านี้ บริษัท
จะพิจารณาจากรูปแบบของภาพยนตร์โฆษณาว่าต้องใช้เทคนิคมากน้อยเพียงใด ความยากง่ายของ
ภาพยนตร์โฆษณา งบประมาณ คุณภาพของงาน การรักษาเวลา เป็นต้น

การผลิตโฆษณาทางสิ่งพิมพ์ : การโฆษณาทางสิ่งพิมพ์มีหลายประเภท เช่น
การโฆษณาทางหนังสือพิมพ์ นิตยสาร วารสาร แผ่นพับ ตลอดจนป้ายโฆษณาต่าง ๆ
หลังจากที่สรุปรูปแบบ ภาพ และข้อความที่จะใช้ในการโฆษณาแล้ว
บริษัทจะติดต่อกับผู้เชี่ยวชาญด้านสิ่งพิมพ์ ซึ่งมีอุปกรณ์คอมพิวเตอร์กราฟฟิค การแยกสี การพิมพ์
และบุคลากรที่มีความเชี่ยวชาญ ปัจจุบันมีหลายบริษัทให้เลือก
และจากการที่บริษัทอยู่ในธุรกิจโฆษณามานานกว่า 30 ปี ทำให้มีความสัมพันธ์อันดีกับบริษัท
ผู้เชี่ยวชาญเฉพาะด้านเหล่านี้ ซึ่งบริษัทสามารถเลือกได้ว่าบริษัทใดจะเหมาะสมกับชิ้นงานโฆษณานั้นๆ

3.4 งานที่ยังไม่ได้ส่งมอบ

- ไม่มี -

  0